b'\n_START_ARTICLE_\nMitologia asteca\n_START_PARAGRAPH_\nLa mitologia asteca \xc3\xa9s l\'antiga mitologia de la civilitzaci\xc3\xb3 asteca. Aquesta mitologia t\xc3\xa9 algunes caracter\xc3\xadstiques en com\xc3\xba amb la mitologia maia malgrat que siguen diferents. Els asteques, originalment, eren una de les tribus nahues, i quan van arribar a la vall de M\xc3\xa8xic, portaven els seus propis d\xc3\xa9us. El m\xc3\xa9s important n\'era l\'Huitzilopochtli, que significa "el colibri esquerre"; no obstant aix\xc3\xb2, segons la Laurette Sejourne, en el llenguatge esot\xc3\xa8ric n\xc3\xa0huatl, es pot traduir com a "l\'\xc3\xa0nima del guerrer que ve del parad\xc3\xads". En arribar a la vall de M\xc3\xa8xic, o vall de l\'Anahuac, els asteques van provar d\'incorporar-se la cultura i els d\xc3\xa9us de les civilitzacions m\xc3\xa9s avan\xc3\xa7ades que ja estaven establertes i la de civilitzacions m\xc3\xa9s antigues com la tolteca; aix\xc3\xad, van incloure Tlaloc, Tezcatlipoca i Quetzalcoatl. Tanmateix, alguns dirigents asteques com Tlacaelel van modificar la hist\xc3\xb2ria per posar-hi el seu d\xc3\xa9u tribal Huitzilopochtli al mateix nivell que els altres d\xc3\xa9us nahues. A mesura que els asteques van comen\xc3\xa7ar a conquerir altres pobles, van anar acceptant nous d\xc3\xa9us, i enlla\xc3\xa7aren les seves hist\xc3\xb2ries amb la dels d\xc3\xa9us que ja tenien. Estudiosos com en Miguel Le\xc3\xb3n-Portilla suggereixen que, en l\'\xc3\xa8poca de la conquesta, els asteques estaven en un proc\xc3\xa9s de sincretisme, en qu\xc3\xa8 tots els d\xc3\xa9us serien nom\xc3\xa9s expressions de les pot\xc3\xa8ncies d\'una de\xc3\xaftat principal, Ometeotl/Omecihuatl. _NEWLINE_Aquesta \xc3\xa9s una antiga parella de d\xc3\xa9us, que literalment significa \'Senyor dos\', \'Senyora dos\', per\xc3\xb2 normalment es tradueix com "el nostre senyor/senyora de la dualitat" i implica un d\xc3\xa9u amb caracter\xc3\xadstiques femenines i masculines. Aquest d\xc3\xa9u \xc3\xa9s molt m\xc3\xa9s antic que la civilitzaci\xc3\xb3 nahua i, segons algunes llegendes, \xc3\xa9s l\'origen de tots els d\xc3\xa9us. El poble dif\xc3\xadcilment el coneixia, per\xc3\xb2 entre les classes superiors se li rendia una esp\xc3\xa8cie de culte. Altres noms que rebia era "El senyor del prop i junt", "L\'inventor de si mateix", i "El senyor de la nostra carn"._NEWLINE_Una caracter\xc3\xadstica d\'aquesta religi\xc3\xb3 era que els d\xc3\xa9us que acompanyaven a Ometeotl eren mortals.\n_START_SECTION_\nMite de creaci\xc3\xb3\n_START_PARAGRAPH_\nOmeteotl ho cre\xc3\xa0 tot. Despr\xc3\xa9s de ser creats, quatre d\xc3\xa9us batallaren entre ells durant eres amb l\'objectiu de dominar l\'univers: Quetzalcoatl, Tezcatlipoca, Tlaloc i Chalchiuhtlicue._NEWLINE_El primer m\xc3\xb3n fou governat per Tezcatlipoca i dur\xc3\xa0 uns 676 anys. Estava habitat per gegants. Quetzalcoatl li llev\xc3\xa0 el poder llan\xc3\xa7ant-lo al mar i exterminant la poblaci\xc3\xb3 de gegants baix la forma d\'un jaguar gegant._NEWLINE_El segon m\xc3\xb3n fou governat per Quetzalcoatl. Estava habitat per humans. Tezcatlipoca es venj\xc3\xa0 d\'aquest creant una enorme tempesta que arrasa tot i transforma misteriosament els habitants en micos._NEWLINE_El tercer m\xc3\xb3n fou governat per Tlaloc i fou destru\xc3\xaft per Quetzalcoatl amb una pluja \xc3\xadgnia._NEWLINE_El quart m\xc3\xb3n fou governat per Chalchiuhtlicue i habitat per humans. Un diluvi el destrueix desfent muntanyes i transformant els humans en peixos._NEWLINE_El m\xc3\xb3n actual fou creat per Quetzalcoatl i Tezcatlipoca despr\xc3\xa9s que aquests es reconciliaren. Inicialment hi havia el cel sense llum i buit i la terra.'